-soro cheRudo 


Zvinhu zvenyu zvose ngazviitwe norudo. 


Chimiro Chepamusoro 


1VaKorinte 16:14 


Kunyange ndikataura nendimi dzevanhu nedzevatumwa, 
kana ndisina rudo, ndakaita sendarira inorira, kana 
chigwagwagwa chinongwerengwedza. 


Kunyange ndine chiporofita, ndichinzwisisa zvakavanzika 
zvose, neruzivo rwose; uye kunyange ndine rutendo rwose, 
kuti ndibvise makomo, ndisina rudo, handisi chinhu. 


Kunyange ndagovera varombo zvose zvandinazvo, 
kunyange ndikaisa muviri wangu kuti ndipiswe, ndisina 
rudo, hazvindibatsiri chinhu. 


Rudo rwune moyo murefu, rwune unyoro; rudo harwuna 
godo; rudo harwuzvikudzi, harwututumadzwi, harwuzvibati 
zvisakafanira, harwuzvitsvakiri  zvarwo; harukurumidzi 
kutsamwa, harufungi zvakaipa; harwufari mukusarurama, 
asi rwunofara muchokwadi; Runoshivirira zvinhu zvose, 
runotenda zvinhu zvose, rune tariro pazvinhu zvose, 
runotsungirira zvinhu zvose. 


Rudo harwutongokundikani; asi kana zviri zviporofita, 
zvichakundikana; kana dziri ndimi, dzichaguma; kana kuri 
kuziva, kuchanyangarika. 


Nekuti tinoziva muchidimbu, uye tinoporofita muchidimbu; 
Asi kana zvakakwana zvasvika, izvo zviri muchidimbu 
zvichashayiswa maturo. Ndichiri mucheche, ndaitaura 
semucheche, ndainzwisisa semucheche, ndaifunga 
semucheche; asi pandakava murume, ndakabvisa zvinhu 
zvemwana. Nekuti ikozvino tinoona nepachioni-oni 
madzedzerera; asi nenguva iyo tichatarisana  zviso 
zvakatarisana; asi ipapo ndichaziva sezvandinozivikanwawo. 


lkozvino rutendo, tariro, rudo, zvitatu izvi, ndizvo zvinogara; 
asi chikuru chezvizvi rudo. 


1 VaKorinte 13 


Rindai, mirai nesimba murutendo, itai sevarume, musimbe. 
Zvinhu zvenyu zvose ngazviitwe norudo. 
1 VaKorinte 16:13-14 


Naizvozvo pfekai sevasanangurwa vaMwari, vatsvene 
nevanodikamwa, moyo yetsitsi, moyo munyoro, kuzvininipisa 
mufungwa, unyoro, nemoyo murefu; muchiitirana moyo 
murefu, nekukangamwirana, kana munhu ane mhosva 
neumwe; Kristu sezvaakakukangamwirai, muite saizvozvo 
nemiwo. Uye pamusoro pezvinhu izvi zvose fukai rudo, ndicho 
chisungo chekuzadzisa. Nerugare rwaMwari ngarwutonge 
mumoyo vyenyu, ndirwo rwamakadanirwawo mumuviri 
mumwe; uye ivai vanovonga. VaKorose 3:12-15 


Nyasha kwamuri nerugare runobva kuna Mwari Baba vedu 
nalshe Jesu Kristu. Tinosungirwa kuvonga Mwari nguva dzose 
pamusoro penyu, hama, sezvazvakafanira, nekuti kutenda 
kwenyu kunokura zvikuru, norudo rwenyu mose kuno mumwe 
nomumwe runowanda; Naizvozvo isu tomene tinozvirumbidza 
mamuri mukereke dzaMwari pamusoro pemoyo murefu 
wenyu, nerutendo mukushushwa kwenyu kose 
nematambudziko amunotsunga maari: 

2 VaTesaronika 1:2-4 


Zvino chinovavarira murairo rudo runobva pamwoyo 
wakachena, napahana yakanaka, napakutenda kusina nhema; 
1 Timotio 1:5 


Nekuti naizvozvo isu tose tinoshanda nesimba, nekushorwa, 
nekuti tinovimba naMwari mupenyu, unova Muponesi 
wevanhu vose, zvikuru waavo vanotenda. Raira zvinhu izvi 
udzidzise. Ngakurege kuva nomunhu unozvidza uduku 
hwako; asi uve muenzaniso wevanotenda, pashoko, 
pamufambiro, parudo, paMweya, parutendo, nepautsvene. 
Kusvikira ndauya, shingaira pakuverenga, pakuraira, 
pakudzidzisa. 1 Timotio 4:10-13 


Asi muimba huru hamuna midziyo yendarama neyesirivha 
chete, asiwo yamatanda neyevhu; vamwe kukudzwa, uye 
vamwe kusakudzwa. Naizvozvo kana munhu achizvinatsa 
pazvinhu izvi, uchava mudziyo unokudzwa, wakaitwa 
mutsvene, wakakwanira basa ratenzi, wakagadzirirwa basa 
rose rakanaka. Tiza kuchiva kweuduku, asi utevere 
kururama, rutendo, rudo, rugare, pamwe nevanodana kuna 
Ishe zvichibva pamoyo wakachena. Asi mibvunzo yeupenzi 
neyekusadzidza urambe, uchiziva kuti inomutsa kukakavara. 
2 Timotio 2:20-23 


Asi kuguma kwezvinhu zvose kwava pedo; naizvozvo 
svinurai murinde mumunyengetero. Uye pamusoro pezvinhu 
zvose dananai nerudo rwusingaperi, nekuti rudo 
ruchafukidzira zvivi zvizhinji. Gamuchiranai zvakanaka 
musinganyunyuti. 1 Petro 4:7-9 


Uye naizvozvo muchishingaira zvikuru, wedzerai kunaka 
pakutenda kwenyu;  napakunaka zivo;  napakuziva 
kuzvidzora; napakuzvidzora, kutsungirira; napakutsungirira 
uMwari; napakunamata Mwari rudo rwehama; naparudo 
rwehama rudo. Nekuti kana zvinhu izvi zviri mamuri, uye 
zvichiwanda zvichakuitai vanhu vasina usimbe 
navasingashaiwi zvibereko paruziva Ishe wedu, Jesu Kristu. 
2 Petro 1:5-8 


